Et **TV-format** er en betegnelse som beskriver et opphavsrettsmessig beskyttet tv-program. Derunder konseptet, premisset og strukturen til programmet, og branding både på og utenfor tv-skjermen. 

Et TV-format blir lisensiert av en TV-kanal, slik at de kan produsere en versjon av programmet som er tilpasset deres nasjonale publikum. Formater er en viktig del av det internasjonale tv-markedet. Generelt sett er kjøp av formater populært hos kringkastere, spesielt siden det minimaliserer risikoen, siden konseptet allerede har vist seg suksessfull i et annet marked. Produksjonsmodellen er dessuten prøvd ut på forhånd, noe som gjør det enklere å sette i gang store produksjoner, og som ofte gjør det rimeligere enn å produsere nyutviklede konsepter.

Det er vanlig at kanaler eller produksjonsselskaper først kjøper en opsjon på tv-formatet, det innebærer at de for en begrenset periode kjøper eneretten til å kunne produsere programmet. Opsjonskjøperen plikter seg som regel ikke til å produsere. Eksempelvis ble det solgt opsjoner på Team Antonsen til blant annet Tyskland, uten at det endte i en faktisk produksjon. Et annet eksempel er norske Sjarmørskolen der 4 land kjøpte rettighetene til å produsere programmet, men heller ikke der endte noen av opsjonene i faktisk produksjon.

Eksempler på utenlandske tv-formater som har blitt produsert i Norge er: Robinsonekspedisjonen, Big Brother, Idol, Vil du bli millionær og Heia Tufte. De største suksessene kan ha global suksess, som Idol som det på verdensbasis har blitt sendt over 129 sesonger av i over 42 land. Noen norske tv-formater har også blitt produsert i utlandet. Den største norske suksessen er 71° nord som blant annet har blitt lisensiert og produsert av Storbritannia, USA, Sverige og Danmark.

De ledende landene på formatutvikling i verden er USA, Storbritannia og Nederland. En rekke tv-programmer i Norge er også basert på originalkonsepter fra våre naboland Sverige og Danmark. Ledende selskaper som utvikler, håndterer og distribuerer tv-formater er blant annet Endemol og FremantleMedia.

TV-formater er ikke ferdig produserte tv-programmer, men kun en form for regler for innhold og produksjon. Ferdig produserte programmer som skal vises i sin originalform på tv-kanaler i andre land kalles i tv-bransjen ofte for "ready mades". Et eksempel på dette er Lilyhammer, der de norske programmene blir vist i sin originalform i flere andre land.

Det eksisterer flere internasjonale messer og kongresser der TV-formater kjøpes og selges. De mest fremtredende er MIPCOM og MIPTV i Cannes, Frankrike.

Formattyper
-----------

De mest vanlige sjangrene for tv-programmer som blir solgt som formater er gameshow, konkurransedrevet reality og store underholdningsshow. Eksempler på gameshow-formater produsert i Norge er Deal or No Deal, Fangene på fortet, Ylvis møter veggen, Wipeout, Jeopardy, Lykkehjulet, Vil du bli millionær og Vinn på minuttet. Eksempler på konkurransedrevne reality-formater er Mesternes mester, Big Brother, Robinsonekspedisjonen, Farmen, Paradise Hotel, Baren, Top Model Norge og Muldvarpen. Store underholdningskonsepter er ofte talentprogrammer, men inkluderer flere type programmer. Blant annet The X Factor, Kvelden er din, Norske talenter, Skal vi danse. 

Andre sjangre finnes også som formater, eksempelvis coachingprogrammer (Hellstrøm rydder opp, Luksusfellen, etc.), humor (Bingobanden, Nytt på nytt, etc.), reality uten konkurranseelement (Heia Tufte, Ingen grenser, etc.), dokusåpe (Tangerudbakken Borettslag) og lett underholdning (Hver gang vi møtes, Vis meg ditt kjøleskap, etc.).

Manusbaserte programmer kan også selges som formater, blant annet skjer dette ofte med sitcom-sjangeren. Den best kjente norske produksjonen gjort på denne måten er Fleksnes fataliteter som var en versjon av britiske Hancock's Half Hour. Det antagelig mest populære sitcom-formatet er BBCs The Office som har blitt adoptert til *The Office* i USA, *Le Bureau* in France, *Stromberg* in Germany, *La Job* in Quebec, *La Ofis* in Chile og *Kontoret* i Sverige. Himmelblå var også en norsk versjon av en opprinnelig utenlandsk dramaserie.

Norske tv-formater i utlandet
-----------------------------

Sverige er hovedeksportøren av tv-formater fra Skandinavia, og har blant annet utviklet programmer som *Det store korslaget*, *Baren*, *Farmen*, Vinn på minuttet, Harem, osv. Danskene har også hatt formatsuksesser med eksempelvis Den store klassefesten og Heia Tufte. Norge har primært markert seg med 71 grader nord, men siden 2005 har stadig flere norskutviklede produksjoner fått internasjonal oppmerksomhet.

De fleste norske produksjonsselskap har utenlandske eiere som både gir selskapene tilgang på utenlandske formater, og distribuerer eventuelle norskutviklede formater selskapene måtte skape. Eksempler på slike selskaper er Monster Entertainment og Strix som begge eies av svenske MTG, Mastiff og Nordisk Film & TV som eies av franske Banijay, Rubicon TV og Endemol Norge som eies av britiske Shine og Feelgood Scene Film & TV, Teddy TV og Norsk fjernsyn eies av danske Monday Media. Kun noen få selskaper i Norge er uavhengige fra internasjonale formatselskaper, og lever utelukkende på egenutviklet innhold, eksempler på slike selskaper er Seefood TV og Monkberry. 

Listen tar for seg opsjonssalg til utlandet. Det er kun et fåtall av opsjonssalgene som fører til faktisk produksjon. 

| Tittel | Opprinnelig kanal | Produksjonsselskap | Solgt til | Kommentar |
| --- | --- | --- | --- | --- |
| 71° nord | TVNorge | Nordisk Film & TV | Danmarks flagg Danmark  Sveriges flagg Sverige  Polens flagg Polen  Sveits’ flagg Sveits  USAs flaggCanadas flagg USA/Canada  Tysklands flagg Tyskland  Belgias flaggNederlands flagg Belgia/Nederland  Storbritannias flagg Storbritannia | Samtlige av opsjonslandene, bortsett fra Tyskland, har produsert programmet. |
| Alt for Norge | TVNorge | Monster | Sveriges flagg Sverige |  |
| Charterfeber | TV3 | Limelight | 2 land (uspesifisert) |  |
| Dag | TV 2 | Kamerakameratene | USAs flagg USA (Fox) |  |
| Eldrebølgen | NRK | Dinamo Story | Italias flagg Italia |  |
| Gøy på landet | TVNorge | Monster | Frankrikes flagg Frankrike  + global avtale med Endemol | Formatet har ført til et direktesalg til Frankrike, og er reservert for Norden av produksjonsselskapet Monster Entertainment. I tillegg gjorde det store produksjons- og formatselskapet Endemol en global opsjonsavtale. Endemol har derved en indirekte opsjon for sine lokale produksjonsselskaper i 31 land. |
| Jakten på den 6. sans | Channel 5 | Nordisk Film & TV | 8 land (uspesifisert) | Utviklet i samarbeid mellom Norge og Storbritannia. Ble først produsert i Storbritannia, før den norske versjonen på TVNorge. |
| Landeplage | NRK | Dinamo Story | Spanias flagg Spania |  |
| Maniac | TV 2 | Monster | USAs flagg USA (Netflix) |  |
| Min beste venn | N/A | Strix | 6 land (uspesifisert) | Ikke produsert i Norge, utviklet av Strix |
| Neste sommer | TVNorge | Feelgood SFT | USAs flagg USA (Fox)
Danmarks flagg Danmark Sveriges flagg Sverige
Finlands flagg Finland |  |
| Popstokk | NRK | NRK | Ukrainas flagg Ukraina  Kinas flagg Kina  Spanias flagg Spania | Ukraina skal allerede være i gang med produksjonen av en lokal versjon av Popstokk. |
| Sjarmørskolen | TVNorge | Rubicon TV | Danmarks flagg Danmark  Sveriges flagg Sverige  Belgias flagg Belgia  Nederlands flagg Nederland |  |
| Skaperen | TV 2 | Mediacircus | 7 land (uspesifisert) |  |
| Søppelkongen | TV 2 | Strix | 13 land (uspesifisert) |  |
| Teenage Boss | NRK | NRK | Danmarks flagg Danmark  Finlands flagg Finland  Ukrainas flagg Ukraina  USAs flagg USA  Storbritannias flagg Storbritannia Frankrikes flagg Frankrike  Spanias flagg Spania Polens flagg Polen | Formatet har gått til produksjon i Danmark, Finland, Sverige (2 sesonger), Tyskland, Estland, Italia og Tsjekkia foruten de 3 sesongene som er sendt i Norge fram til 2017. [] |
| Team Antonsen | NRK | NRK | Tysklands flagg Tyskland  Belgias flagg Belgia  Nederlands flagg Nederland  Polens flagg Polen  Romanias flagg Romania | Team Antonsen fikk internasjonal oppmerksomhet da de ble nominert til gullrosen i Rose d'Or, dette førte til opsjonssalget. Harald Eia i ensemblet reagerte med å gremmes ved tanken på at han kanskje skulle bli kopiert av en tysk komiker. |
| Til bords med fienden | TV 2 | Winther Productions | USAs flagg USA (Travel Channel)  Canadas flagg Canada |  |
| Ville Vesten | TV3 | Nordisk Film & TV | Italias flagg Italia  Belgias flagg Belgia | Konseptet ble en fiasko på norske TV3, men vekket allikevel interesse fra internasjonale aktører på tv-messen i Cannes i 2006. |
| Øyevitne | NRK | NRK | USAs flagg USA (USA Network) | Øyevitne (engelsk tittel: "Eyewitness") er den første norske dramaserien som blir gjenskapt i USA. |

Referanser
----------

1. ↑  «Kurer: TV-formater: Om norske programmer som eksporteres til utlandet.» (Radio/podcast). NRK P2. 22.08.2012. Besøkt 30. august 2012.
2. ↑  Regjeringen.no: St.meld. nr. 30 (2006-2007) - Kringkasting i en digital fremtid «Ofte vil det være rimeligere å kjøpe inn utenlandske produksjoner og utenlandske konsepter utformet for å appellere til et bredt internasjonalt publikum, framfor å satse på egenproduserte programmer og egenutviklede programkonsepter.»
3. 1 2 3 4 5 6 7 8  Side2.no: Norske serier selges i utlandet[*død lenke*] (24.04.06)
4. ↑  DN.no: «71 grader Nord» klart i USA (23.02.2002)
5. 1 2 3 4 5 6 7 8 9 10  VG.no: «Teenage Boss» solgt til USA og England (21.03.2012)
6. ↑  Kampanje.no: TV 2 selger «Dag» til Hollywood Arkivert 7. januar 2012 hos Wayback Machine. (29.09.2011)
7. 1 2  nordicworld.tv: Babes on a bus Arkivert 28. juli 2014 hos Wayback Machine. (01.11.2011)
8. ↑  Kampanje.no: - Norden er et «hot spot» Arkivert 5. november 2011 hos Wayback Machine. (01.11.2011)
9. ↑  «Netflix har kjøpt det norske humordramaet «Maniac»». *VG*. Besøkt 11. oktober 2016.
10. ↑  Dag Robert Jerijervi (09.12.2014). ««Neste sommer» solgt til USA». Kampanje. Arkivert fra originalen 13. desember 2014. Besøkt 9. desember 2014.
11. ↑  ««Neste sommer» solgt til Sverige, Danmark og Finland». *VG*. Besøkt 11. oktober 2016.
12. 1 2  NRK.no: Solbakkens fredagssuksess solgt til utlandet (03.02.2012)
13. ↑  VG.no: «Team Antonsen» solgt til fem europeiske land (12.11.2006)
14. ↑  Dag Robert Jerijervi (24.04.2014). «Selger TV2-serie til USA». Kampanje.
15. ↑  NRK. ««Øyevitne» blir storsatsing på amerikansk tv». *NRK*. Besøkt 11. oktober 2016.

Eksterne lenker
---------------

* FRAPA: The Format Recognition and Protection Association
* Bournemouth University: TV Formats
* Not From Concentrate: TV Formats & Ideas

|  |  |
| --- | --- |
| Oppslagsverk/autoritetsdata | BBC Things
 |